Official Journal L 320 , 20/12/1969 P. 0034 - 0035

Finnish special edition: Chapter 9 Volume 1 P. 0013

Danish special edition: Series I Chapter 1969(II) P. 0535

Swedish special edition: Chapter 9 Volume 1 P. 0013

English special edition: Series I Chapter 1969(II) P. 0551

Greek special edition: Chapter 09 Volume 1 P. 0025

Spanish special edition: Chapter 09 Volume 1 P. 0027

Portuguese special edition Chapter 09 Volume 1 P. 0027



It-Tielet Direttiva tal-Kunsill tad-9 ta' Diċembru 1969 fuq l-armonizazzjoni tal-leġislazzjoni ta' l-Istati Membri dwar it-taxxi fuq il-bejgħ – introduzzjoni tat-taxxa fuq il-valur miżjud fl-Istati Membri (69/463/KEE) IL-KUNSILL TAL-KOMUNITAJIET EWROPEJ, Wara li kkunsidra t-Trattat li jistabbilixxi l-Komunità Ekonomika Ewropea, u b'mod partikolari l-Artikoli 99 u 100 tiegħu; Wara li kkunsidra l-proposta mill-Kummissjoni; Wara li kkunsidra l-Opinjoni tal-Parlament Ewropew [1]; Wara li kkunsidra l-Opinjoni tal-Kumitat Ekonomiku u Soċjali [2]; Billi r-Repubblika Taljana u r-Renju tal-Belġju għarrfu lill-Kummissjoni, fl-14 ta' Lulju u fit-12 ta' Settembru 1969 rispettivament, li ma kinux f'pożizzjoni li jilħqu jdaħħlu t-taxxa fuq il-valur miżjud sad-data finali ta' l-1 ta' Jannar 1970 kif provdut fit-tieni paragrafu ta' l-Artikolu 1 ta' l-Ewwel Direttiva tal-Kunsill tal-11 ta' April 1967 [3] fuq l-armonizazzjoni tal-leġislazzjoni ta' l-Istati Membri dwar it-taxxi fuq il-bejgħ; billi, minħabba f'dan, dawn l-Istati Membri talbu għal perjodu addizzjonali ta' sentejn u sena rispettivament għall-introduzzjoni ta' dik it-taxxa; Billi r-Renju tal-Belġju jħoss li m'hux f'pożizzjoni li japplika t-taxxa fuq il-valur miżjud fid-data stabbilita, l-aktar minħabba raġunijiet konġunturali u ta' estimi partikolari għall-Belġju; Billi r-Repubblika Taljana stqarret li issa kienet tqiegħdet proposta għar-riforma ġenerali tat-taxxi għall-konsiderazzjoni u addozzjoni mill-Parlament, liema Parlament għadu ma kkonsidrax din il-problema; billi, skond dik il-proposta, il-leġislazzjoni xierqa trid tkun addottata qabel il-31 ta' Ottubru 1970; billi, minħabba f'hekk, dak l-Istat Membru m'huwhiex f'pożizzjoni li japplika t-taxxa fuq il-valur miżjud fid-data stabbilita; Billi perjodu addizzjonali jista' jingħata biss jekk jinżamm qasir kemm jista' jkun; Billi, f'dawn iċ-ċirkustanzi, l-introduzzjoni tat-taxxa fuq il-valur miżjud ma jistax jittardja aktar mill-1 ta' Jannar 1972; Billi wieħed mill-għanijiet ewlenin ta' l-Ewwel Direttiva msemmija hawn fuq hu dak li, permezz ta' l-introduzzjoni tat-taxxa fuq il-valur miżjud fl-1 ta' Jannar 1970, jinħolqu kondizzjonijiet li bihom wieħed ikun jista' jevita li l-kompetizzjoni tkun imxekkla mit-taxxi fuq il-bejgħ; Billi dan l-oġġettiv ma jistax jintlaħaq sa l-1 ta' Jannar 1970, b'mod partikolari fir-rigward tal-kummerċ, minħabba li dawn l-Istati Membri sa jkomplu japplikaw, permezz ta' taxxi fuq il-bejgħ, rati medji ta' ekwalizzazzjoni tal-piż tat-taxxa interna; Billi l-Istati Membri li m'humhiex f'pożizzjoni li jdaħħlu t-taxxa fuq il-valur miżjud sa l-1 ta' Jannar 1970 ma għandhomx jgħollu r-rati medji ta' ekwalizazzjoni li jkollhom fis-seħħ fl-1 ta' Ottubru 1969; ADOTTA DIN ID-DIRETTIVA: Artikolu 1 Id-data ta' l-1 ta' Jannar 1972 għandha tieħu post dik ta' l-1 ta' Jannar 1970 stabbilita fl-Ewwel Direttiva tal-11 ta' April 1967. Artikolu 2 Għall-għanijiet ta' din id-Direttiva, "rati medji" jfissru r-rati tat-taxxi kompensatorji fuq imporatazzjoni u ħlasijiet lura fuq l-esportazzjoni imdaħħla biex ikun ekwalizzat, fir-rigward ta' prodotti nazzjonali, il-piż li jirriżulta mit-taxxa akkumulutiva u b'ħafna stadji fuq il-bejgħ f'diversi stadji tal-produzzjoni, ħlief għat-taxxa fuq il-bejgħ mill-produttur finali. Artikolu 3 Ir-rati medji fis-seħħ fl-1 ta' Ottubru 1969 ma jistgħux jogħlew. Madanakollu, ir-rati medji fis-seħħ f'dik id-data għandhom ikunu adattati għal kwalunkwe tibdil li jseħħ iktar tard fir-rati tat-taxxa fuq il-bejgħ. Artikolu 4 Din id-Direttiva hija ndirizzata lill-Istati Membri. Magħmul fi Brussel, fid-9 ta' Diċembru 1969. Għall-Kunsill Il-President H. J. De Koster [1] ĠU C 139, tat-28.10.1969, p. 32. [2] ĠU C 144, tat-8.11.1969, p. 13. [3] ĠU C 71, ta' l-14.4.1967, p. 1301/67. --------------------------------------------------